== Melder sig som bedrager ==
Pressen havde dog ikke glemt Alberti, og især dagbladet ''[[Politiken]]'' fortsatte skriverierne om økonomisk urent trav i sparekassen. Den [[8. september]] 1908 gav Alberti op og meldte sig på [[Københavns Byret|Københavns Domhus]] som bedrager. Alberti kendte sig her skyldig i [[underslæb]] og [[dokumentfalsk]] over for Den Sjællandske Bondestands Sparekasse for et beløb på 15 millioner kroner, svarende til omkring 40 procent af sparekassens indskud og langt over sparekassens reservekapital på 0,7 mio. kr. Det svarer til omkring 0,9 procent af samfundets samlede indkomst i 1908. En stor del af det svindlede beløb blev brugt til at betale medlemmerne af Smøreksportforeningen, dvs. de sjællandske bønder, bedre priser for deres leverancer af smør. Alberti kunne herved tiltrække medlemmer til Smøreksportforeningen og derved underbygge sin politiske magtposition. Alberti havde endvidere i henved en snes år, altså i næsten hele forvaltningsperioden, brugt af de betroede midler til at foretage vilde [[børs]]spekulationer, f.eks. i guldmineaktier.
Jura Politik Retsvæsen Organisationer Uddannelsesinstitutioner Kriminalitet Ledere